KOMISSION TÄYTÄNTÖÖNPANOASETUS (EU) 2022/1175,

annettu 7 päivänä heinäkuuta 2022,

Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten renkaiden, joiden kuormitustunnus on suurempi kuin 121, tuonnin asettamisesta kirjaamisvelvoitteen alaiseksi sen jälkeen, kun niitä koskeva tutkimus aloitettiin uudelleen yhdistetyissä asioissa T-30/19 ja T-72/19 4 päivänä toukokuuta 2022 annettujen täytäntöönpanoasetusta (EU) 2018/1579 ja täytäntöönpanoasetusta (EU) 2018/1690 koskevien tuomioiden täytäntöönpanemiseksi

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1) ja erityisesti sen 14 artiklan,

ottaa huomioon muista kuin Euroopan unionin jäsenvaltioista tapahtuvalta tuetulta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1037 (2) ja erityisesti sen 24 artiklan,

sekä katsoo seuraavaa:

1. MENETTELY

1.1 Toimenpiteiden hyväksyminen

(1) Euroopan komissio, jäljempänä ’komissio’, hyväksyi 4 päivänä toukokuuta 2018 asetuksen (EU) 2018/683 (3) Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten ulkorenkaiden, joiden kuormitustunnus on suurempi kuin 121, tuonnissa käyttöön otettavasta väliaikaisesta polkumyyntitullista, jäljempänä ’väliaikaista tullia koskeva asetus’.

(2) Lokakuun 18 päivänä 2018 komissio hyväksyi täytäntöönpanoasetuksen (EU) 2018/1579 (4) Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten ulkorenkaiden, joiden kuormitustunnus on suurempi kuin 121, tuonnissa käyttöön otettavasta lopullisesta polkumyyntitullista ja kyseisessä tuonnissa käyttöön otetun väliaikaisen tullin lopullisesta kantamisesta.

(3) Marraskuun 9 päivänä 2018 komissio hyväksyi täytäntöönpanoasetuksen (EU) 2018/1690 (5) Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten renkaiden, joiden kuormitustunnus on suurempi kuin 121, tuonnissa käyttöön otettavasta lopullisesta tasoitustullista ja täytäntöönpanoasetuksen (EU) 2018/1579 muuttamisesta.

1.2 Unionin yleisen tuomioistuimen tuomiot

(4) China Rubber Industry Association (CRIA) ja China Chamber of Commerce of Metals, Minerals & Chemicals Importers & Exporters (CCCMC) nostivat unionin yleisessä tuomioistuimessa kumoamiskanteet, joissa ne riitauttivat kyseessä olevien asetusten lainmukaisuuden.

(5) CRIA ja CCCMC esittivät useita väitteitä, joilla kyseessä olevat asetukset asetettiin riidanalaisiksi, ja unionin yleinen tuomioistuin lausui niistä kahdesta: i) väite, jonka mukaan komissio ei tehnyt tasapuolista hintavertailua hinnan alittavuuden ja vahinkomarginaalien laskennassa, ja ii) tietyt väitteet, jotka koskivat lähinnä epäjohdonmukaisuuksia ja puolustautumisoikeuden loukkaamista vahinkoindikaattoreiden osalta sekä unionin tuottajia koskevan otoksen tietojen painotusta.

(6) Unionin yleinen tuomioistuin antoi 4 päivänä toukokuuta 2022 tuomion asioissa T-30/19 ja T-72/19, joilla kumottiin sekä täytäntöönpanoasetus (EU) 2018/1579 (polkumyynnin vastainen asetus) että täytäntöönpanoasetus (EU) 2018/1690 (tukien vastainen asetus).

(7) Hinnan alittavuuden marginaalien laskemisen osalta unionin yleinen tuomioistuin totesi, että komissio teki epätasapuolisen vertailun oikaistessaan vientihintaa vähentämällä etuyhteydessä olevan tuojan myynti-, hallinto- ja yleiskustannukset sekä laskennallisen voiton, kun myynti tapahtui etuyhteydessä olevan unionin kauppiaan välityksellä. Unionin yleinen tuomioistuin totesi, että myös unionin tuottajat myivät jonkin verran etuyhteydessä olevien yksiköiden kautta eikä niiden myyntihintoja oikaistu. Unionin yleinen tuomioistuin totesi, että komission riidanalaisissa asetuksissa tekemään hinnan alittavuuden marginaalien laskentaan liittyi oikeudellinen virhe ja ilmeinen arviointivirhe ja että laskelma oli näin ollen polkumyynnin vastaisen perusasetuksen 3 artiklan 2 ja 3 kohdan ja tukien vastaisen perusasetuksen 8 artiklan 1 ja 2 kohdan vastainen. Lisäksi unionin yleinen tuomioistuin katsoi, että virheet vaikuttivat vahinkoa ja syy-yhteyttä koskeviin kokonaispäätelmiin sekä vahinkomarginaaleihin ja että ei ollut mahdollista määrittää täsmällisesti, missä määrin kyseessä olevat lopulliset polkumyynti- ja tasoitustullit olivat osittain perusteltuja. Sen vuoksi asetukset, joilla nämä tullit otettiin käyttöön kantajien osalta, kumottiin.

(8) Toisen kohdan osalta unionin yleinen tuomioistuin totesi, että komissio ei tehnyt puolueetonta tarkastelua (kuten polkumyynnin vastaisen perusasetuksen 3 artiklan 2 kohdassa ja tukien vastaisen perusasetuksen 8 artiklan 1 kohdassa edellytetään), sillä kannattavuutta lukuun ottamatta se ei ollut tarkistanut kaikkien mikrotaloudellisten indikaattoreiden laskelmia eikä esittänyt tarkistettuja lukuja riidanalaisessa asetuksessa, ja näin ollen komissio ei käyttänyt kaikkia saatavilla olevia asiaankuuluvia tietoja. Unionin yleinen tuomioistuin totesi lisäksi, että kantajien puolustautumisoikeutta oli loukattu. Unionin yleinen tuomioistuin oli eri mieltä erityisesti siitä, voitaisiinko joitakin tietoja, joita ei ollut luovutettu osapuolille, pitää luottamuksellisina. Lisäksi se totesi, että kaikki kyseiset tiedot ”liittyivät riidanalaisessa asetuksessa esitettyihin tosiasioita koskeviin päätelmiin”. Sen vuoksi ne olivat ”olennaisia tosiasioita ja huomioita”, jotka olisi pitänyt luovuttaa osapuolille.

(9) Edellä esitetyn perusteella unionin yleinen tuomioistuin kumosi kyseessä olevan polkumyynnin vastaisen asetuksen CRIAn ja CCCMC:n edustamien (liitteessä I lueteltujen) yritysten osalta.

(10) Lisäksi unionin yleinen tuomioistuin kumosi kyseessä olevan tukien vastaisen asetuksen CRIAn ja CCCMC:n edustamien (liitteessä II lueteltujen) yritysten osalta.

2. KIRJAAMISEN PERUSTEET

(11) Komissio analysoi, oliko kyseessä olevan tuotteen tuonti aiheellista asettaa kirjaamisvelvoitteen alaiseksi. Komissio otti tässä yhteydessä huomioon seuraavat seikat:

(12) SEUT-sopimuksen 266 artiklan mukaan toimielinten on toteutettava tuomioistuimen tuomioiden täytäntöön panemiseksi tarvittavat toimenpiteet. Jos toimielinten hyväksymä säädös kumotaan polkumyyntitutkimuksen tai tukien vastaisen tutkimuksen kaltaisen hallinnollisen menettelyn yhteydessä, unionin yleisen tuomioistuimen tuomion noudattamiseen sisältyy kumotun säädöksen korvaaminen uudella säädöksellä, jossa tuomioistuimen yksilöimä lainvastaisuus on poistettu (6).

(13) Tuomioistuimen oikeuskäytännön mukaan menettely kumotun säädöksen korvaamiseksi voidaan aloittaa uudelleen juuri siitä ajankohdasta, jolloin lainvastaisuus ilmeni (7). Tämä tarkoittaa erityisesti sitä, että tilanteessa, jossa hallinnollisen menettelyn päättävä säädös kumotaan, kumoaminen ei välttämättä vaikuta valmisteleviin säädöksiin, kuten polkumyynnin vastaisen menettelyn vireillepanoon. Tilanteessa, jossa esimerkiksi lopullisten polkumyyntitoimenpiteiden käyttöönotosta annettu asetus kumotaan, tämä merkitsee sitä, että tällaisen kumoamisen jälkeen polkumyynnin vastainen menettely on edelleen käynnissä, sillä polkumyynnin vastaisen menettelyn päättävä säädös on poistettu unionin oikeusjärjestyksestä (8), lukuun ottamatta tapausta, jossa lainvastaisuus tapahtui vireillepanovaiheessa.

(14) Koska lainvastaisuus ei tapahtunut vireillepano- vaan tutkimusvaiheessa, komissio päätti uudelleenaloittamista koskevassa ilmoituksessa selostetun mukaisesti aloittaa uudelleen polkumyynnin ja tukien vastaiset tutkimukset edellä 1.2 lueteltujen yritysten osalta siitä ajankohdasta, jolloin lainvastaisuus ilmeni.

(15) Unionin tuomioistuimen oikeuskäytännön mukaan hallinnollisen menettelyn uudelleen aloittamista ja tullien ottamista uudelleen käyttöön ei voida pitää taannehtivuuskiellon vastaisena (9). Uudelleenaloittamista koskevassa ilmoituksessa asianomaisille osapuolille, tuojat mukaan lukien, ilmoitettiin, että mahdolliset tulevat tullit määritetään uudelleentarkastelun tulosten perusteella.

(16) Uusien havaintojensa ja uudelleen aloitettujen tutkimusten tulosten perusteella, jotka eivät tässä vaiheessa ole tiedossa, komissio voi antaa asetuksia, joilla tarkistetaan sovellettavat tullit, kun se on perusteltua. Nämä mahdolliset tarkistetut tullit tulevat voimaan siitä päivästä alkaen, jona kyseessä olevat asetukset tulivat voimaan.

(17) Tätä varten komissio pyysi kansallisia tulliviranomaisia odottamaan uudelleentarkastelun tuloksia ennen kuin ne tekevät päätöksiä unionin yleisen tuomioistuimen kumoamien polkumyynti- ja/tai tasoitustullien palauttamista koskevista pyynnöistä. Näin ollen tulliviranomaisia kehotetaan keskeyttämään mahdollisten kumottuja tulleja koskevien palautushakemusten käsittely, kunnes uudelleentarkastelun tulos julkaistaan Euroopan unionin virallisessa lehdessä.

(18) Lisäksi jos uudelleen aloitetut tutkimukset johtavat toimenpiteiden ottamiseen uudelleen käyttöön, tullit olisi kannettava myös siltä ajanjaksolta, jona uudelleen aloitetut tutkimukset suoritetaan.

(19) Tältä osin komissio toteaa, että polkumyynnin vastaisen perusasetuksen 14 artiklan 5 kohdassa ja tukien vastaisen perusasetuksen 24 artiklan 5 kohdassa säädetään tuonnin kirjaamisesta siten, että tuontia vastaan voidaan myöhemmin soveltaa toimenpiteitä kirjaamispäivästä alkaen (10). Tässä kyseisessä tapauksessa komissio katsoo, että tuonti on aiheellista kirjata edellä 1.2 jaksossa lueteltujen yritysten osalta mahdollisten polkumyynti- ja tasoitustullien kantamisen helpottamiseksi sen jälkeen, kun niiden tasot on tarkistettu unionin yleisen tuomioistuimen tuomion (11) mukaisesti.

(20) Unionin tuomioistuimen oikeuskäytännön (12) mukaisesti toisin kuin väliaikaisten toimenpiteiden hyväksymistä edeltävänä aikana tapahtuvan kirjaamisen yhteydessä nyt tarkasteltavana olevassa tapauksessa ei voida soveltaa polkumyynnin vastaisen perusasetuksen 10 artiklan 4 kohdan ja tukien vastaisen perusasetuksen 16 artiklan 4 kohdan edellytyksiä. Kun on kyse tuomioistuimen tuomion täytäntöönpanemisesta, tuonnin kirjaamisen tarkoituksena ei ole mahdollistaa kaupan suojatoimien mahdollista taannehtivaa soveltamista kyseisissä säännöksissä tarkoitetulla tavalla. Tarkoituksena on pikemminkin varmistaa voimassa olevien toimenpiteiden tehokkuus ilman tarpeettomia keskeytyksiä kyseessä olevien asetusten voimaantulopäivästä siihen saakka, kun korjatut tullit otetaan uudelleen käyttöön, varmistamalla, että toimenpiteiden soveltaminen oikean suuruisina on tulevaisuudessa mahdollista.

(21) Edellä esitetyn perusteella komissio katsoi, että polkumyynnin vastaisen perusasetuksen 14 artiklan 5 kohdan ja tukien vastaisen perusasetuksen 24 artiklan 5 kohdan mukainen kirjaaminen oli perusteltua.

3. KIRJAAMINEN

(22) Edellä esitetyn perusteella kyseessä olevan, 1.2 jaksossa lueteltujen yritysten valmistaman tuotteen tuonti määrätään kirjattavaksi (13).

(23) Kuten uudelleenaloittamista koskevassa ilmoituksessa todetaan, kyseessä olevien polkumyynnin ja tukien vastaisten asetusten voimaantulopäivästä mahdollisesti maksettaviksi tulevat polkumyynti- ja tasoitustullit määritetään tämän uudelleentarkastelun tulosten perusteella.

(24) kyseessä olevissa asetuksissa vahvistettuja tulleja korkeampia tulleja ei saa kantaa tutkimusten uudelleenaloittamista koskevan ilmoituksen julkaisemisen ja uudelleen aloitettujen tutkimusten tulosten voimaantulopäivän väliseltä ajalta.

ON HYVÄKSYNYT TÄMÄN ASETUKSEN:

1 artikla 1. Tulliviranomaisten on asetuksen (EU) 2016/1036 14 artiklan 5 kohdan nojalla toteutettava tarvittavat toimenpiteet Kiinan kansantasavallasta peräisin olevien ja tämän asetuksen liitteessä I lueteltujen yritysten valmistamien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten renkaiden, joiden kuormitustunnus on suurempi kuin 121 ja jotka luokitellaan tällä hetkellä CN-koodeihin 4011 20 90 ja ex 4012 12 00 (Taric-koodi 4012120010), tuonnin kirjaamiseksi. 2. Tulliviranomaisten on asetuksen (EU) 2016/1037 24 artiklan 5 kohdan nojalla toteutettava tarvittavat toimenpiteet Kiinan kansantasavallasta peräisin olevien ja tämän asetuksen liitteessä II lueteltujen yritysten valmistamien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten renkaiden, joiden kuormitustunnus on suurempi kuin 121 ja jotka luokitellaan tällä hetkellä CN-koodeihin 4011 20 90 ja ex 4012 12 00 (Taric-koodi 4012120010), tuonnin kirjaamiseksi. 3. Tuonnin kirjaamisvelvoite päättyy yhdeksän kuukauden kuluttua tämän asetuksen voimaantulopäivästä. 4. Polkumyynti- ja tasoitustullien määrät, jotka voidaan kantaa tuotaessa tämän asetuksen liitteessä I ja liitteessä II lueteltujen yritysten valmistamia tiettyjä linja-autoissa ja kuorma-autoissa käytettäviä uusia tai uudelleen pinnoitettuja pneumaattisia kumisia renkaita, joiden kuormitustunnus on suurempi kuin 121 ja jotka luokitellaan tällä hetkellä CN-koodeihin 4011 20 90 ja ex 4012 12 00 (Taric-koodi 4012120010), tutkimuksen uudelleenavaamisen ja uudelleenavaamista koskevan tutkimuksen tulosten voimaantulon välillä eivät saa olla suurempia kuin täytäntöönpanoasetuksilla (EU) 2018/1579 ja (EU) 2018/1690 käyttöön otetut tullit. 5. Kansallisten tulliviranomaisten on odotettava sellaisen komission täytäntöönpanoasetuksen julkaisemista, jolla tullit otetaan uudelleen käyttöön, ennen polkumyynti- ja/tai tasoitustullien palauttamista tai peruuttamista koskevan päätöksen tekemistä tämän asetuksen liitteessä I ja liitteessä II lueteltujen yritysten osalta.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä heinäkuuta 2022. Komission puolesta Puheenjohtaja Ursula VON DER LEYEN

(1) EUVL L 176, 30.6.2016, s. 21.

(2) EUVL L 176, 30.6.2016, s. 55.

(3) Komission asetus (EU) 2018/683, annettu 4 päivänä toukokuuta 2018, Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten ulkorenkaiden, joiden kuormitustunnus on suurempi kuin 121, tuonnissa käyttöön otettavasta väliaikaisesta polkumyyntitullista ja täytäntöönpanoasetuksen (EU) 2018/163 muuttamisesta (EUVL L 116, 7.5.2018, s. 8).

(4) Komission täytäntöönpanoasetus (EU) 2018/1579, annettu 18 päivänä lokakuuta 2018, Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten ulkorenkaiden, joiden kuormitustunnus on suurempi kuin 121, tuonnissa käyttöön otettavasta lopullisesta polkumyyntitullista ja kyseisessä tuonnissa käyttöön otetun väliaikaisen tullin lopullisesta kantamisesta sekä täytäntöönpanoasetuksen (EU) 2018/163 kumoamisesta (EUVL L 263, 22.10.2018, s. 3).

(5) Komission täytäntöönpanoasetus (EU) 2018/1690, annettu 9 päivänä marraskuuta 2018, Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten renkaiden, joiden kuormitustunnus on suurempi kuin 121, tuonnissa käyttöön otettavasta lopullisesta tasoitustullista ja Kiinan kansantasavallasta peräisin olevien tiettyjen linja-autoissa ja kuorma-autoissa käytettävien uusien tai uudelleen pinnoitettujen pneumaattisten kumisten ulkorenkaiden, joiden kuormitustunnus on suurempi kuin 121, tuonnissa käyttöön otettavasta lopullisesta polkumyyntitullista ja kyseisessä tuonnissa käyttöön otetun väliaikaisen tullin lopullisesta kantamisesta sekä täytäntöönpanoasetuksen (EU) 2018/163 kumoamisesta annetun komission täytäntöönpanoasetuksen (EU) 2018/1579 muuttamisesta (EUVL L 283, 12.11.2018, s. 1).

(6) Yhdistetyt asiat 97, 193, 99 ja 215/86, Asteris AE ym. ja Helleenien tasavalta v. komissio, Kok. 1988, s. 2181, 27 ja 28 kohta, ja asia T-440/20, Jindal Saw v. Euroopan komissio, EU:T:2022:318.

(7) Asia C-415/96, Espanja v. komissio, Kok. 1998, s. I-6993, 31 kohta; asia C-458/98 P, Industrie des Poudres Sphériques v. neuvosto, Kok. 2000, s. I-8147, 80–85 kohta; asia T-301/01, Alitalia v. komissio, Kok. 2008, s. II-1753, 99 ja 142 kohta; yhdistetyt asiat T-267/08 ja T-279/08, Région Nord-Pas de Calais v. komissio, Kok. 2011, s. II-0000, 83 kohta.

(8) Asia C-415/96, Espanja v. komissio, Kok. 1998, s. I-6993, 31 kohta; asia C-458/98 P, Industrie des Poudres Sphériques v. neuvosto, Kok. 2000, s. I-8147, 80–85 kohta.

(9) Asia C-256/16, Deichmann SE v. Hauptzollamt Duisburg, tuomioistuimen tuomio 15.3.2018, 79 kohta, ja asia C-612/16, C & J Clark International Ltd v. Commissioners for Her Majesty’s Revenue & Customs, tuomio 19.6.2019, 5 kohta.

(10) Asia T-440/20, Jindal Saw v. Euroopan komissio, EU:T:2022:318, 154–159 kohta.

(11) On syytä huomata, että vientiä harjoittavan tuottajan Zhongce Rubber Group Co., Ltd:n osalta tämä koskee ainoastaan kyseessä olevaa tasoitustullia. Unionin yleinen tuomioistuin ei kumonnut polkumyynnin vastaista asetusta kyseisen yrityksen osalta, minkä vuoksi polkumyyntitulleja on vielä kannettava Zhongce Rubber Group Co., Ltd:n osalta.

(12) Asia C-256/16, Deichmann SE v. Hauptzollamt Duisburg, 79 kohta, ja asia C-612/16, C & J Clark International Ltd v. Commissioners for Her Majesty’s Revenue & Customs, tuomio 19. kesäkuuta 2019, 58 kohta.

(13) On syytä huomata, että vientiä harjoittavan tuottajan Zhongce Rubber Group Co., Ltd:n osalta tämä koskee ainoastaan kyseessä olevaa tasoitustullia. Unionin yleinen tuomioistuin ei kumonnut polkumyynnin vastaista asetusta kyseisen yrityksen osalta, minkä vuoksi polkumyyntitulleja on vielä kannettava Zhongce Rubber Group Co., Ltd:n osalta.